
PRITARTA 
2022 m. .............. posėdžio protokolu Nr. ...

LIETUVOS ŽUVININKYSTĖS SEKTORIAUS 2021–2027 METŲ PROGRAMOS STEBĖSENOS KOMITETO
DARBO TVARKOS APRAŠAS


I. BENDROSIOS NUOSTATOS

1. Lietuvos žuvininkystės sektoriaus 2021–2027 metų programos (toliau – Programa) stebėsenos komiteto darbo tvarkos aprašas (toliau – Aprašas) nustato Programos stebėsenos komiteto (toliau – Komitetas) funkcijas, teises, pareigas ir darbo tvarką.
2. Komitetas yra tarpžinybinė institucija, sudaryta Lietuvos Respublikos Vyriausybės 2022 m. lapkričio 23 d. nutarimu Nr. 1146 „Dėl Lietuvos žuvininkystės sektoriaus 2021–2027 metų programos stebėsenos komiteto sudarymo“ (toliau – Nutarimas). Komiteto personalinė sudėtis patvirtinta Lietuvos Respublikos žemės ūkio ministro įsakymu ir skelbiama interneto svetainėje www.zum.lt.
3. Komitetas savo darbe vadovaujasi 2021 m. birželio 24 d. Europos Parlamento ir Tarybos reglamento (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklėmis, 2014 m. sausio 7 d. Komisijos deleguotuoju reglamentu (ES) Nr. 240/2014 dėl Europos struktūrinių ir investicinių fondų Europos partnerystės elgesio kodekso, Jungtinių Tautų neįgaliųjų teisių konvencija (toliau – JT NTK) bei Europos Sąjungos pagrindinių teisių chartija (toliau – Chartija) ir šio Aprašo nuostatomis.

II. KOMITETO FUNKCIJOS

4. Komitetas:
4.1. tvirtina Aprašą ir jo pakeitimus;
4.2. atlieka Reglamento (ES) Nr. 2021/1060 40 straipsnyje nurodytas funkcijas:
[bookmark: _Hlk120798574]4.2.1. nagrinėja pažangą padarytą įgyvendinant programą ir siekiant rezultato rodiklių tarpinių reikšmių ir siektinų reikšmių;
4.2.2. nagrinėja visus klausimus, darančius poveikį Programos veiklos rezultatams, ir priemones, kurių imtasi tiems klausimams spręsti;
4.2.3. nagrinėja Programos įnašą sprendžiant atitinkamose konkrečiai šaliai skirtose rekomendacijose, susijusiose su Programos įgyvendinimu, nurodytus uždavinius;
4.2.4. nagrinėja ex ante vertinimo elementus, išvardytus Reglamento (ES) Nr. 2021/1060 58 straipsnio 3 dalyje, ir strateginį dokumentą, nurodytą 59 straipsnio 1 dalyje;
4.2.5. nagrinėja vertinimų pažangą, vertinimų santraukas ir veiksmus, kurių imtasi atsižvelgiant į išvadas;
4.2.6. nagrinėja komunikacijos ir matomumo veiksmų įgyvendinimą;
4.2.7. nagrinėja strateginės svarbos veiksmų įgyvendinimo pažangą, kai aktualu;
4.2.8. nagrinėja reikiamų sąlygų įvykdymą ir jų taikymą visą programavimo laikotarpį;
4.2.9. nagrinėja viešojo sektoriaus institucijų, partnerių ir paramos gavėjų, kai aktualu, administracinių gebėjimų stiprinimo pažangą;
4.2.10. su komitetu konsultuojamasi ir jei komitetas mano, kad tai tinkama, jis pateikia nuomonę dėl bet kokių vadovaujančiosios institucijos siūlomų programos pakeitimų.
4.2.11. tvirtina veiksmų (projektų) atrankos metodiką ir kriterijus, įskaitant visus jų pakeitimus, nedarant poveikio Reglamento (ES) Nr. 2021/1060 33 straipsnio 3 dalies b, c ir d punktams; 
4.2.12. tvirtina galutinę veiklos rezultatų ataskaitą;
4.2.13. tvirtina vertinimo planą ir jo pakeitimus;
4.2.14. gali teikti rekomendacijas vadovaujančiajai institucijai, įskaitant rekomendacijas dėl paramos gavėjams tenkančios administracinės naštos mažinimo priemonių.
4.3. tvirtinant projektų specialiuosius ir prioritetinius atrankos kriterijus, atsižvelgia į kriterijų atitikimą JT NTK ir Chartijai;
4.4. kartą į metus vertina informaciją apie gautus skundus dėl JT NTK ir Chartijos nustatytus nesilaikymo atvejus (jeigu tokie nustatyti);
4.5. nagrinėja kitus klausimus, susijusius su Programos įgyvendinimu.

III. KOMITETO POSĖDŽIAI

5. Pagrindinė Komiteto veiklos forma yra posėdžiai, šaukiami bent kartą per metus. Komitetas turi nustatyti preliminarų susitikimų tvarkaraštį vienerių kalendorinių metų laikotarpiui. Posėdžiai gali būti organizuojami ir nuotoliniu būdu informacinių sistemų pagalba. Posėdžius šaukia Komiteto pirmininkas, jo laikinai (dėl ligos, komandiruotės, atostogų ar kitų objektyvių priežasčių) nesant –pirmininko pavaduotojas. 
6. Klausimai į Komiteto posėdžio darbotvarkę įtraukiami Komiteto pirmininko, jo pavaduotojo, Komiteto narių ir (arba) Europos Komisijos atstovų iniciatyva.
7. Papildomą klausimą į Komiteto posėdžio darbotvarkės projektą siūlantis asmuo privalo, ne vėliau kaip prieš 8 darbo dienas iki posėdžio, Komiteto sekretoriatui raštu ir/arba elektroniniu paštu išdėstyti siūlomo svarstyti klausimo esmę ir kartu pateikti medžiagą, kurios reikia svarstant pasiūlytą klausimą. Komiteto pirmininkas, jo laikinai nesant –pirmininko pavaduotojas, priima sprendimą dėl klausimo įtraukimo į Komiteto posėdžio darbotvarkės projektą. 
8. Komiteto sekretoriatas kvietimą ir posėdžio darbotvarkės projektą Komiteto nariams ir Europos Komisijai pateikia elektroniniu paštu ne vėliau kaip prieš 10 darbo dienų iki posėdžio dienos. Visi posėdyje planuojami svarstyti ir tvirtinti dokumentai ir (arba) jų projektai bei kiti susiję dokumentai ne vėliau kaip prieš 10 darbo dienų iki posėdžio dienos paskelbiami svetainėje www.zum.lt. 
9. Kiekvienas Komiteto narys gali elektroniniu paštu pateikti Komiteto sekretoriatui motyvuotą pasiūlymą šaukti posėdį. Pasiūlymas turi būti pateiktas atsižvelgus į laiką, kurio reikės pasiruošti posėdžiui bei jį suorganizuoti. Komiteto pirmininkas, jo laikinai nesant – pirmininko pavaduotojas, apsvarsto pateiktą pasiūlymą, priima sprendimą dėl jo ir ne vėliau kaip per 5 darbo dienas nuo pasiūlymo gavimo informuoja pasiūlymą pateikusį Komiteto narį apie priimtą sprendimą. Jei sprendimas teigiamas, Komiteto narys, pateikęs pasiūlymą šaukti posėdį, pateikia visus reikalingus dokumentus Komiteto sekretoriatui. Komiteto sekretoriatas, vadovaudamasis šio darbo reglamento 8 punktu, pateikia Komiteto nariams kvietimus, posėdžio darbotvarkės projektą bei visus reikalingus dokumentus. Komiteto pirmininkui, jo laikinai nesant – pirmininko pavaduotojui, nusprendus nešaukti Komiteto posėdžio, Komiteto nario pateiktas klausimas bus įtrauktas į artimiausio posėdžio darbotvarkę.
10. Komiteto posėdis, komiteto posėdis organizuotas nuotoliniu būdu informacinių sistemų pagalba arba nariams balsuojant elektroniniu paštu laikomas teisėtu, kai jame dalyvauja ne mažiau kaip 1/2 Komiteto narių (ar pakaitinių narių).
11. Komiteto pagrindinių ar pakaitinių narių posėdžių lankomumas būtinas. Komiteto nariui ir (ar) pakaitiniam nariui praleidus visus vienerių kalendorinių metų Komiteto posėdžius iš eilės arba nebalsavus visuose vienerių kalendorinių metų posėdžiuose, organizuotuose rašytinės procedūros būdu, siūloma Komiteto narį keisti. 
12. Negalintis dalyvauti posėdyje Komiteto narys (ar pakaitinis narys) turi apie tai elektroniniu paštu pranešti Komiteto sekretoriatui ne vėliau kaip prieš 3 darbo dienas iki Komiteto posėdžio dienos. 
13. Komitetas prireikus gali kviesti stebėtojų teisėmis Komiteto veikloje dalyvauti kitų institucijų, įstaigų, įmonių, socialinių ir ekonominių partnerių atstovus, ekspertus, mokslininkus. 
14. Komiteto posėdžiui pirmininkauja Komiteto pirmininkas. Jo laikinai nesant – Komiteto pirmininko pavaduotojas.
15. Komiteto posėdžio pirmininkas:
15.1. skelbia posėdžio pradžią, pertraukas ir pabaigą bei posėdžio pradžioje informuoja, kad bus daromas posėdžio garso įrašas;
15.2. posėdžio pradžioje tikrina, ar yra kvorumas;
15.3. skelbia posėdžio darbotvarkę;
15.4. suteikia žodį pranešėjams, Komiteto nariams, kviestiems asmenims, kurie dalyvauja posėdyje;
15.5. gali įspėti kalbėtoją ir nutraukti jo kalbą, jeigu kalbėtojas nutolsta nuo klausimo esmės arba viršija kalbėti skirtą laiką;
15.6. įspėja posėdžio dalyvius, jei jie nesilaiko šio Aprašo arba kitaip trukdo posėdžio darbui;
15.7. dalyvauja diskusijose;
15.8. formuluoja Komiteto sprendimo turinį ir siūlo balsuoti;
15.9. skelbia balsavimo rezultatus.
16. Visi klausimai posėdyje yra aptariami ta tvarka, kokia buvo numatyta Komiteto posėdžio darbotvarkės projekte, jeigu posėdžio pradžioje bendru sutarimu nėra nusprendžiama kitaip. 
17. Esant poreikiui Komiteto pirmininko, jo laikinai nesant – pirmininko pavaduotojo, sprendimu Komiteto posėdis gali būti organizuojamas apklausiant visus Komiteto narius elektroniniu paštu. Kiekvienas Komiteto narys gali inicijuoti klausimo sprendimą elektroniniu paštu pateikdamas Komiteto sekretoriatui klausimą ir argumentuotą pasiūlymą kartu su visais reikalingais dokumentais dėl klausimo sprendimo Komiteto nariams balsuojant elektroniniu paštu. Komiteto pirmininkas, jo laikinai nesant, pirmininko pavaduotojas, apsvarsto pateiktą pasiūlymą ir, atsižvelgęs į klausimo svarbą ir pasiūlymo pagrįstumą, per 5 darbo dienas nuo pasiūlymo gavimo inicijuoja sprendimo priėmimą. Komiteto nariams balsuojant elektroniniu paštu, Komiteto nariams ir Europos Komisijai bei kitoms stebėtojų teisėmis dalyvaujančioms institucijoms išsiunčiami visi dokumentai ir Komiteto sprendimo projektas. Komiteto nariai per 5 darbo dienas, nuo dokumentų gavimo dienos pareiškia savo pritarimą arba nepritarimą suformuluotam sprendimui elektroniniu paštu. Komiteto nariai, teikdami savo pritarimą arba nepritarimą elektroniniu paštu, informuoja Komiteto sekretoriatą nurodydami, kurioms atskiroms suformuluoto sprendimo dalims ar visam sprendimui pritaria arba nepritaria. Gavus Komiteto narių elektroniniu paštu pateiktą nuomonę, surašomas Komiteto sprendimas.
18. Susidarius nenumatytoms aplinkybėms, Komiteto nariai gali būti apklausiami elektroniniu paštu skubos tvarka, t. y. per 1 darbo dieną nuo dokumentų gavimo dienos.

IV. KOMITETO SPRENDIMAI

19. Komiteto sprendimai priimami Komiteto nariams balsuojant. Komiteto nariai turi po vieną balsą. Balsuojama „už“ arba „prieš“. Susilaikyti balsuojant neleidžiama.
20. Prieš pradedant sprendimo rengimo, svarstymo ar priėmimo procedūrą arba pačios procedūros metu, Komiteto narys privalo informuoti Komitetą apie galimą ar esamą interesų konfliktą ir pareikšti apie nusišalinimą, nurodant aplinkybes, kurios kelia interesų konfliktą, ir jokia forma nedalyvauti toliau atliekant nario funkcijas. Komiteto pirmininkas, o jo nesant Komiteto pirmininko pavaduotojas, privalo inicijuoti klausimą dėl Komiteto nario nušalinimo dėl galimo ar esamo interesų konflikto, jei Komiteto narys pats nenusišalino. Nusišalinęs ar nušalintas Komiteto narys, klausimo, nuo kurio yra nusišalinęs ar nušalintas,  svarstymo metu privalo palikti patalpą, kurioje vyksta Komiteto posėdis arba atsijungti nuo naudojamos elektroninės priemonės organizuoti posėdžius nuotoliniu būdu. Informacija apie pareikštą nusišalinimą ar nušalinimą, interesų konfliktą keliančias aplinkybes įrašoma į Komiteto posėdžio protokolą, aiškiai deklaruojant nusišalinimo ar nušalinimo pagrindą. Komiteto sekretoriatas tokio posėdžio protokolą ne vėliau kaip per 3 darbo dienas nuo jo užregistravimo Žemės ūkio ministerijos dokumentų valdymo sistemos priemonėmis perduoda susipažinti už korupcijos prevenciją atsakingo Žemės ūkio ministerijos padalinio vadovui.
21. Sprendimas, įskaitant ir sprendimą Komiteto nariams balsuojant elektroniniu paštu, laikomas priimtu, jei už jį balsuoja ne mažiau kaip 1/2+1 posėdyje dalyvaujančių Komiteto narių. 
22. Komiteto sprendimai įsigalioja Komiteto posėdžio dieną. Komiteto sprendimas, apklausiant visus Komiteto narius elektroniniu paštu, įsigalioja sprendimo pasirašymo dieną.

V. KOMITETO POSĖDŽIO PROTOKOLAS

23. Komiteto posėdžiai įforminami protokolu.
24. Posėdžio protokole nurodoma:
24.1. Komiteto posėdžio data;
24.2. Komiteto posėdžio dalyviai;
24.4. Komitete svarstyti klausimai;
24.5. Komitete svarstytais klausimais pasisakę posėdžio dalyviai (gali būti nurodomas pasisakiusio asmens vardas, pavardė ir atstovaujama institucija / organizacija);
24.6. Komiteto balsavimo rezultatai, priimti sprendimai.
25. Posėdžių protokolą rengia Komiteto sekretoriatas. 
[bookmark: _Hlk103106750][bookmark: _Hlk103106759]26. Komiteto posėdžio protokolo projektas ir jo priedai pateikiami derinimui Komiteto nariams ir Europos Komisijai bei kitoms stebėtojų teisėmis Komiteto veikloje dalyvaujančioms institucijoms elektroniniu paštu per 20 darbo dienų po Komiteto posėdžio dienos. Komiteto nariai per 5 darbo dienas nuo protokolo projekto gavimo dienos gali dėl jo pateikti pastabas. Negavus pastabų, laikoma, kad Komiteto nariai pritaria protokolo projektui. Suderintą Komiteto posėdžio protokolą (taip pat ir tais atvejais, kai Komiteto posėdis organizuojamas apklausiant Komiteto narius elektroniniu paštu) pasirašo Komiteto posėdžiui pirmininkavęs asmuo. Pasirašyto Komiteto posėdžio protokolo kopiją Komiteto sekretoriatas elektroniniu paštu pateikia Komiteto nariams ir Europos Komisijai ne vėliau kaip per 5 darbo dienas nuo jo pasirašymo.
27. Posėdžio metu daromas garso įrašas, kuris laikomas protokolo dalimi. Jis skirtas posėdžio eigai fiksuoti ir protokolo objektyvumui užtikrinti. Posėdžio garso įrašas viešinamas svetainėje www.zum.lt. 
28. Komiteto posėdžių protokolų originalai saugomi Žemės ūkio ministerijos elektroninių dokumentų bazėje. Komiteto posėdžių protokolai per 5 darbo dienas nuo jų pasirašymo dienos skelbiami svetainėje www.zum.lt.
29. Komiteto posėdžių protokoliniai sprendimai ir garso įrašai viešai skelbiami siekiant Programos investicijų skaidrumo ir platesnės informacijos sklaidos. Ši informacija skelbiama Programos įgyvendinimo laikotarpiu.
30. Komiteto posėdyje dalyvaujantys asmenys prieš posėdį pasirašo dalyvių sąraše, kuriame yra nurodomas asmens vardas ir pavardė, atstovaujama institucija / organizacija. Kai posėdis vyksta nuotoliniu būdu ar apklausiant Komiteto narius elektroniniu paštu, prisijungusių ar dalyvavusių apklausoje dalyvių sąrašas (asmens vardas, pavardė, atstovaujama institucija) nurodomi protokole.  

VI. KOMITETO NARIŲ PAREIGOS, TEISĖS IR ATSAKOMYBĖS

31. Be kitų Apraše nurodytų, Komiteto nariams suteikiamos šios teisės:
[bookmark: part_484f20e3893244ab837eec5a44f198e5]31.1. išsakyti nuomonę, kelti iniciatyvas;
[bookmark: part_0ff82c0a2ae4430a8195239406922b80]31.2. teikti pastabas ir pasiūlymus dėl svarstomų klausimų;
[bookmark: part_88fc6ebac0214aa3ac3701ea5eb692e2]31.3. dalintis žiniomis.
[bookmark: part_5cc884c4e7f74e4fb7eafa84ba359752]32. Komiteto nario pareigos:
[bookmark: part_8470495cda5447ccb856ecb1cd29bc58]32.1. išsakyti savo nuomonę nešališkai;
[bookmark: part_3cddb2b053e24a1496ec630c5711a075]32.2. vengti interesų konflikto, kurį lemtų jo paties (jam artimo asmens) ir kitų asmenų, su kuriais jį sieja  teisiniai, ūkiniai, finansiniai ar kiti panašaus pobūdžio ryšiai, privatūs interesai, taip pat priežastys,  susijusios su šeima, emociniu gyvenimu, politinėmis ar nacionalinėmis pažiūromis, ekonominiais interesais arba kitais tiesioginiais ar netiesioginiais asmeniniais interesais, dėl kurių  kyla pavojus, jog Komiteto narys nebegalės nešališkai ir objektyviai vykdyti savo funkcijas, kaip tai nustatyta Lietuvos Respublikos viešųjų ir privačių interesų derinimo įstatyme, 2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, Europos Komisijos Interesų konfliktų vengimo ir valdymo pagal Finansinį reglamentą gairėse  (Nr. 2021/C 121/01) ir kituose Europos Sąjungos ir nacionaliniuose teisės aktuose.“;
[bookmark: part_51a075a924dc49718876d24268c31f21]32.3. informuoti apie esamą ar galimą interesų konfliktą, kaip nustatyta Aprašo 20 punkte;
32.4. būti nepriekaištingos reputacijos asmeniu, kuris neturėjo ir neturi galiojančio teistumo už korupcinio pobūdžio nusikalstamas veikas, kaip jos apibrėžtos Korupcijos prevencijos įstatyme, bei ekonomines-finansines nusikalstamas veikas. Aprašo priede pateikta deklaracija turi būti užpildyta ir pateikta per 10 darbo dienų nuo posėdžio, kuriame patvirtinamas aprašas, dienos arba, kai Komiteto narys deleguojamas po Aprašo patvirtinimo, iki pirmo Komiteto posėdžio, kuriame jis dalyvauja pradžios.  
33. Tais atvejais, kai Komiteto narys veikė šališkai, supainiojo viešuosius ir savo atstovaujamos institucijos / organizacijos ar savo privačius interesus, neinformavo apie galimą interesų konfliktą arba neatitinka 32.4 papunktyje nustatyto reikalavimo, Žemės ūkio ministerija kreipiasi dėl šio asmens pakeitimo kitu atstovu. Komiteto narį delegavusi organizacija / institucija jį pakeičia, deleguodama kitą atstovą, per 7 darbo dienas nuo Žemės ūkio ministerijos kreipimosi gavimo dienos.
34. Kai Komiteto narys yra paskirtas Žemės ūkio ministerijos, nuolatinio nušalinimo klausimai, dėl galimų ir esamų interesų konfliktų jiems vykdant pareigas Komitete, sprendžiami vadovaujantis Lietuvos Respublikos žemės ūkio ministerijos darbuotojų nusišalinimo ir nušalinimo nuo pavesto darbo ar užduoties tvarkos aprašu, patvirtintu Lietuvos Respublikos žemės ūkio ministro Lietuvos Respublikos žemės ūkio ministro 2021 m. liepos 23 d. įsakymu Nr. 3D-468 „Dėl Lietuvos Respublikos žemės ūkio ministro 2020 m. lapkričio 6 d. įsakymo Nr. 3D-761 „Dėl Lietuvos Respublikos žemės ūkio ministerijos korupcijos prevencijos politikos“ pakeitimo.
35. Komiteto narys Komiteto sprendimu gali būti pašalintas iš Komiteto posėdžio arba nuo konkretaus sprendimo priėmimo Komiteto pirmininko siūlymu, kai už tokį sprendimą balsuoja ne mažiau kaip pusė posėdyje dalyvaujančių Komiteto narių, jeigu: 
35.1. nario veikla ir veiksmai trukdo įgyvendinti Komiteto posėdžiui iškeltus uždavinius; 
35.2. narys veikia prieš Komiteto interesus ar kitaip kenkia Komiteto veiklai ar reputacijai;
35.3. narys posėdžio metu kelia sąmyšį ir trikdo nustatytą darbo tvarką; 
35.4. inicijuojamas klausimas dėl to Komiteto nario nušalinimo dėl galimo ar esamo interesų konflikto, kaip numatyta Aprašo 20 punkte.

VII. KOMITETO DARBO GRUPĖS

36. Prireikus, Komitetas gali iš valstybės institucijų ir įstaigų, socialinių ir ekonominių partnerių atstovų sudaryti darbo grupes ir (ar) pasitelkti išorės ekspertus, kurie padėtų Komitetui užtikrinti tinkamą Komiteto funkcijų atlikimą. 
37. Darbo grupės teikia išvadas ir pasiūlymus Komitetui. Darbo grupės negali priimti sprendimų Komiteto vardu.
38. Komiteto narių siūlymu ir Komiteto pirmininko pritarimu tam tikriems klausimams nagrinėti gali būti kviečiami valstybės institucijų ir įstaigų, socialinių ir ekonominių partnerių atstovai ir išorės ekspertai.  


VIII. KOMITETO SEKRETORIATAS

39. Komiteto dokumentų tvarkymą užtikrina bei techninį-organizacinį darbą atlieka Komiteto sekretoriatas. Komiteto sekretoriato funkcijas atlieka Žemės ūkio ministerijos Žuvininkystės skyrius.
40. Asmens duomenys tvarkomi siekiant užtikrinti tinkamą Komiteto sekretoriato funkcijų atlikimą, rengiant kvietimus į Komiteto posėdžius, Komiteto posėdžių darbotvarkių projektus, Komiteto posėdžio klausimams svarstyti reikalingus dokumentus, posėdžių protokolų projektus bei informacijos skelbimą.
41. Komiteto sekretoriatas rengia ir Komiteto nariams teikia Aprašo ir jo pakeitimų projektus.

VIII. BAIGIAMOSIOS NUOSTATOS

42. Asmens duomenys yra tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), ir kitais teisės aktais, reglamentuojančiais asmens duomenų tvarkymą.
43. Asmens duomenys saugomi Lietuvos Respublikos dokumentų ir archyvų įstatymo ir jo įgyvendinamųjų teisės aktų nustatyta tvarka.

_____________________________












Lietuvos žuvininkystės sektoriaus 2021–2027 metų programos (toliau – Programa) stebėsenos komiteto darbo tvarkos aprašo priedas
 
NEPRIEKAIŠTINGOS REPUTACIJOS REIKALAVIMŲ ATITIKTIES DEKLARACIJA
 
________________________________________________________________________________
(vardas, pavardė)
 
________________________________________________________________________________
(organizacijos pavadinimas, pareigos)
 
20__ m. __________________d. Nr.______
 
__________________________________________
(vietovės pavadinimas)
 
 
[bookmark: part_3baafc6e28a64d6c94ca36583bf4ca20]1.         Ar esate teisės aktų nustatyta tvarka pripažintas (-a) kaltu (-a) dėl sunkaus ar labai sunkaus nusikaltimo, nusikaltimo valstybės tarnybai ir viešiesiems interesams, ekonomikai ir verslo tvarkai, finansų sistemai, neatsižvelgiant į tai, ar teistumas yra išnykęs ar panaikintas?
_______________________________________________________________________________________
[bookmark: part_d46f6706d01c4b8baa5b1f4b72e1a27f]2.         Ar esate teisės aktų nustatyta tvarka pripažintas (-a) kaltu (-a) už tyčinį nusikaltimą, jei teistumas neišnykęs ar nepanaikintas?
_______________________________________________________________________________________
[bookmark: part_73d09a91feb04127b9cb2474da9ada17]3.         Ar esate teisės aktų nustatyta tvarka pripažintas (-a) pažeidęs (-usi) Lietuvos Respublikos viešųjų ir privačių interesų derinimo valstybinėje tarnyboje įstatymo reikalavimus (nėra pasibaigęs terminas po kurio laikoma kad įstatymas nėra pažeistas)?
_______________________________________________________________________________________
[bookmark: part_4c9f49eabf8e4a0caa41c59e56936d92]4.         Ar esate įsiteisėjusiu teismo nuosprendžiu pripažintas (-a) padaręs (-iusi) korupcinio pobūdžio nusikalstamą veiklą?
_______________________________________________________________________________________
[bookmark: part_b275f8e5c4ee43378c45df9ca2bcc9e8]5.         Ar esate teisės aktų nustatyta tvarka pripažintas (-a) pažeidęs (-usi) Lietuvos Respublikos valstybės politikų elgesio kodekso normas?
_______________________________________________________________________________________
* Už deklaracijoje nurodytų duomenų teisingumą, deklaracijos tinkamą užpildymą ir pateikimą yra atsakingas deklaruojantis asmuo.
 
 
 
_______________                                                                   ___________________
(parašas )                                                                                     (vardas ir pavardė)

